Entelodontiniai
Entelodontiniai (Entelodontidae) – išnykusi žinduolių šeima, gyvenusi Šiaurės Amerikos ir Eurazijos miškuose nuo viduriniojo eoceno iki ankstyvojo mioceno (prieš 37,2-16,3 mln. metų). Tai buvo stambūs, kresni, visaėdžiai gyvūnai, panašūs į šernus. Tačiau nustatyta, kad entelodontiniai genetiškai artimesni hipopotamams ar banginiams nei šernams. Didžiausių rūšių individai buvo apie 2 m aukščio ir svėrė apie 500 kg. Turėjo tvirtus nasrus, o smegenų tūris palyginti buvo labai mažas (apelsino dydžio). Mito dvėseliena, augalais, galimai medžiojo kitus gyvūnus (eporedonus, poebroterijus). Manoma, kad buvo labai agresyvūs, entelodontų nasrų žymių rasta ant stambių gyvūnų kaulų.